伍允龍昨日出席無綫新劇開鏡儀式,提到前女友鍾嘉欣疑有內地新歡時,他就自稱多女性朋友,不介意舊愛有新戀情,若嘉欣拍拖都會祝福!
藝人伍允龍、胡定欣、王君馨和元秋等昨日在將軍澳電視城出席無綫新劇《城寨英雄》開鏡儀式。講到前女友鍾嘉欣被指早前在內地拍劇時與24歲男演員丁野過從甚密,伍允龍就指自己都多女性朋友,更謂:「咁好呀?(戚戚然?)一啲都冇!(所以之前慶功宴攬唔少女?)好似攬咗一個女仔啫,佢係道具女仔(嚟),不嬲都好好,抽中獎戥佢開心啫!」問自言現未有心儀對象的他有否在電視城撞到鍾嘉欣,他謂:「未有機會撞到。」又指撞到都會傾兩句,而對方若拍拖亦會祝福。
身為鍾嘉欣好姊妹的王君馨就直言想同伍允龍對打:「因為佢除咗係一個演員,仲係一個武指。」更笑指帶對方遊電視城時胡亂介紹地方,非常搞笑。講到鍾嘉欣新緋聞,她就指對方人緣好:「佢咁Sweet,唔會冇人理(口架)喎!(唔問佢?)唔問啦,佢真係想講就會講,佢都話指嗰套劇好開心,好似一家人咁。」
至於在戲中做髮型屋老闆兼包租婆的胡定欣,就表示自己終於可以在喜劇中過足戲癮,更指角色性格巴辣:「全部人畀我鬧勻晒!」元秋就自爆劇中不時有食榴槤戲份,但自己卻怕榴槤味:「都唔知點算好,惟有叫啲道具大哥買啲包,揸揸揸到好似榴槤咁!」
文:影視組